ועדת המשנה מאבק בתאונות הדרכים, כנסת 16, פרוטוקול מספר 12, 2005-03-14 12:30

גלעד ארדן: צהריים טובים, אני פותח את ישיבת הוועדה.

גלעד ארדן: אנחנו נשתדל שהישיבה הזאת תהיה קצרה ועניינית כי לא מדובר בנושא שנוי במחלוקת.

גלעד ארדן: הישיבה היתה אמורה להתקיים מזמן, אבל באשמתי וקצת באשמת ועדת הכלכלה, שמתמודדת עם עומס גדול מאוד, לא הצלחנו למצוא את המועד.

גלעד ארדן: סוף סוף היא מתקיימת, ואני חושב שהעיתוי עדיין מאפשר לנו להשיג את מטרתנו.

גלעד ארדן: הרעיון שעומד מאחורי הנושא הוא קביעת ום לאומי למאבק בתאונות הדרכים.

גלעד ארדן: לא צריך להכביר מילים על חשיבות הנושא.

גלעד ארדן: בעולם הכירו בחשיבותו של הנושא, וארגון הבריאות העולמי החליט לקבוע יום שנתי קבוע שבו כל מערכות המדינה עוסקות בנושא המלחמה בתאונות הדרכים – כך למיטב ידיעתי קורה באיחוד האירופי.

גלעד ארדן: אנחנו יודעים שבמדינת ישראל, אחת הבעיות העיקריות היא חוסר המודעות לנושא – גם בקרב הנהגת המדינה, שלא מציבה את הנושא בראש סדרי העדיפויות, גם בכנסת וגם בקרב הציבור הרחב, שיוצא מהבית ולא תמיד מודע לסכנות שהוא ניצב בפניהן.

גלעד ארדן: חשבתי כי ראוי כי מדינת ישראל תצטרף למאבק העולמי, וגם כאן ייקבע בהחלטת ממשלה יום לאומי קבוע מדי שנה לבטיחות בדרכים.

גלעד ארדן: במסגרת אותו יום, כל המערכות השלטוניות יעסקו בבטיחות בדרכים: מערכת החינוך עוסקת רק בנושא הזה; צה"ל; המשטרה; ישיבת ממשלה; ישיבת כנסת.

גלעד ארדן: אני מניח שזה יגרור כמובן את כל כלי התקשורת, ויעלה ברמה את כל העיסוק בנושא ואת התייחסותה המדינה לנושא הזה.

גלעד ארדן: לכן הזמנתי אתכם לכאן היום - כדי לשמוע מכם איך אתם רואים את קיומו של יום כזה, אלו תכנים הוא צריך להכיל, לדעתכם, ומהו המועד הראוי לקיומו.

גלעד ארדן: בנוסף, סיכמתי עם השר נווה, המכהן כיו"ר הוועדה לטקסים ולסמלים, כי ניקח את המלצות הוועדה ואת פרוטוקול הישיבה, ונביא אותן לוועדת השרים לענייני טקסים וסמלים.

גלעד ארדן: בהנחה ובתקווה שיהיה רוב לקביעתו של היום הזה בוועדת השרים, היום הזו יחול כבר משנה זו.

גלעד ארדן: כאמור, היעד הוא שכל מערכות המדינה יעסקו בנושא המלחמה בתאונות הדרכים.

גלעד ארדן: שרת החינוך שלחה אליי מכתב לפני מספר חודשים – כיוון שפניתי בכתב למספר שרים - ובו היא כותבת כי משרד החינוך והתרבות שותף לקביעה כי יש חשיבות רבה לשותפות של כל מערכות השלטון בנושא המאבק בתאונות הדרכים.

גלעד ארדן: בהמשך מכתבה היא מציינת: אנו תמימי דעים עמך כי יש חשיבות רבה בקביעת יום לאומי לבטיחות בדרכים – יום ולא חודש, כפי שיתקיים בשנה זו.

גלעד ארדן: באשר ליום הלאומי, יש לנו שלוש הצעות: (1) אני מציעים לקרוא ליום הלאומי בשם שיש לו הגד חיובי, כלומר "יום לאומי לבטיחות בדרכים" ולא "יום למאבק בתאונות בדרכים"; (2) אני ממליצים כי היום הלאומי יתקיים לקראת סיום שנת הלימודים בראשית חודש יוני, ולא בסופו.

גלעד ארדן: זאת על מנת שביום זה נוכל להקדיש שיעורים מיוחדים לנושא ההתנהגות הבטיחותית של כל עוברי הדרך בחופשת הקיץ; (3) אנו ממליצים לקבוע מועד קבוע ליום הלאומי, כמו יום השלישי שחל בשבוע שבין ה-5.6 ל-13.6.

גלעד ארדן: ביום זה נקיים גם את טקס חנוכת פרס שרת החינוך, התרבות והספורט ושר התחבורה לבתי ספר המצטיינים בחינוך לבטיחות בדרכים.

גלעד ארדן: אולי זה הזמן לקרוא לשרת החינוך לעגן סוף סוף בהחלטה את ההצעה להפוך את נושא לימודי הבטיחות בדרכים לנושא חובה, עליו צריך להיבחן ולקבל ציון עובר.

גלעד ארדן: בכך יופסק המצב מגוחך שבו כדי לגשת לבחינות בגרות צריך לעבור בחינוך גופני אבל לא בבטיחות בדרכים.

גלעד ארדן: רחל, אשמח אם תזכירי לשרה שהיא עדיין חייבת לנו תשובה בנושא הזה.

גלעד ארדן: הדיון פתוח.

גלעד ארדן: ולדימיר רובין, בבקשה.

ולדימיר רובין: אני מברך על קיום המפגש הזה.

ולדימיר רובין: זהו דיון נכון, במקום הנכון ובזמן הנכון.

ולדימיר רובין: מדובר באחד הדיונים לגביהן מרביתנו נצליח להסכים על עצם חשיבותו של קיום יום כזה.

ולדימיר רובין: כרשות לאומית, אנחנו בהחלט בעד קיומו של יום כזה במועד קבוע.

ולדימיר רובין: יש כאן כמובן את הבעיה של קביעת התאריך, אבל עצם הרעיון הוא רעיון נכון.

ולדימיר רובין: מבחינת הרשות הלאומית לבטיחות בדרכים, השתתפנו בשנה שעברה בקיום היום הזה, אבל להערכתנו אנחנו אמורים להוביל את היום הזה – על כל המגזרות שהזכרת קודם, כמו משרד החינוך, צה"ל וכן הלאה.

ולדימיר רובין: עם זאת, צריך לזכור דבר נוסף:

ולדימיר רובין: אם רוצים לקיים את היום הזה כמו שצריך – ויש לנו תוכנית מובנית למדיי לגבי ההסתכלות הרחבה לכל רוחב המסגרות שאמורות להשתתף בענין הזה – הדבר הזה כרוך גם בתקציב.

ולדימיר רובין: השאלה היא אם המקור היחידי לתקצוב כל הענין הזה הוא כמו תמיד אותו תקציב אומלל של הרשות הלאומית, או שמא אפשר לקבל עבור מטרה זו תקציבים נוספים.

ולדימיר רובין: אני לא רוצה להרחיב כרגע, כיוון שאני מעוניין שעמיר נאור, ראש אגף ברשות הלאומית לבטיחות בדרכים יגיד כמה מילים בהמשך לגבי התוכנית שבנינו בעבר.

ולדימיר רובין: לסיכום: להערכתי, היום הזה הוא יום חשוב.

ולדימיר רובין: אכן צריך לדבר על היום הזה בהגד החיובי שלו.

ולדימיר רובין: חשיבותו של היום היא במסר שלו ובחיבור מושכל של כל המערכות – החל במשרד החינוך וכלה בצה"ל ובמסגרות אחרות – למשהו מערכתי במשך אותו יום.

ולדימיר רובין: אגב, אני לא בטוח שהיום הזה הוא היום היחיד.

ולדימיר רובין: יכול להיות שצריך ללכת על משהו רחב יותר כמו שבוע בטיחות או חודש בטיחות, כאשר האירוע המרכזי יהיה עצם קיומו של היום הזה.

ולדימיר רובין: חשוב מאוד שהיום הזה יהיה מחובר גם לישיבה מסודרת וחגיגית במליאת הכנסת, אולי אפילו ישיבת ממשלה - אולי אפילו בבית הנשיא - כטקס מקדים לכל הענין הזה.

ולדימיר רובין: בסופו של דבר, המחשבה לקבע תאריך מסוים כדי לקיים את היום הזה מעתה ואילך היא גישה ברוכה, ואנחנו תומכים בה, כמובן.

גלעד ארדן: אני סבור כמוך שהרשות הלאומית לבטיחות בדרכים צריכה להוביל את זה.

גלעד ארדן: בנוסף, אני סבור שאם יש צורך בתוספת תקציבית – ולא נראה לי שמדובר במשהו יקר במיוחד – ברגע שוועדת השרים לסמלים וטקסים מקבלת החלטה בנושא היא יכולה גם לתקצב אותו.

גלעד ארדן: אני רוצה להזכיר לך, ולדימיר, שכשנכנסת לתפקידך לפני יותר משנה נפגשנו כבר בנושא הזה, ואני מקווה שיש לכם משהו ספציפי יותר כהצעה, ולא רק אמירות כלליות.

גלעד ארדן: הכוונה שלי היא לקחת את הפרוטוקול, להגיש את הבקשה לוועדת השרים ולנסות לקדם את הנושא הזה במהירות.

גלעד ארדן: אני לא יודע אם נצליח לבצע את היום הזה בשנה זו במתכונת שתוצע, כי אם אנחנו מדברים על חודש יוני – לפני 20 ביוני – אנחנו מדברים על קצת פחות משלושה חודשים.

גלעד ארדן: ייתכן שהשנה זה יהיה מצומצם יותר ובשנה הבאה רחב יותר, אבל לדעתי יש חשיבות בקיומו של יום כזה השנה – אין סיבה שלא.

גלעד ארדן: הידע קיים ואפשר לעשות את זה אם המערכות יתגייסו.

גלעד ארדן: מלבד המערכות הציבוריות שציינתי, רציתי לשמוע מכם רעיונות לגבי אופן הרחבת היום הזה גם לארגונים אחרים, למוסדות ולגופים שונים - אוניברסיטאות וכן הלאה.

גלעד ארדן: ד"ר בקר, בבקשה.

משה בקר: עצם העלאת הנושא לסדר היא חשובה.

משה בקר: אם הדבר יאומץ על ידי הממשלה וייקבע יום לבטיחות בדרכים במדינת ישראל, בדומה לימים אחרים שנקבעו - גם לנושא של בטיחות בדרכים יש משקל מספק כדי לקבל את התוקף הזה.

משה בקר: המשמעות וההשלכות תלויים בתכנים שיצקו הממשלה וכל הגורמים הרלוונטים ליום הזה.

משה בקר: יום כזה צריך להיות יום של חשבון נפש לאומי לגבי בעיית תאונות הדרכים.

משה בקר: מצד שני, הזדמנות לחשוף ולהעלות כיווני פעולה שבהם מעורב גם הציבור הרחב וכל מקבלי ההחלטות.

משה בקר: לכן, דברים שהוצגו קודם, כמו פתיחת היום במשכן הנשיא, מושב מיוחד של הכנסת, דיון מיוחד בממשלה – הם בעלי משמעות.

משה בקר: אני רוצה להיכנס בשלב זה לכמה נקודות קונקרטיות מאוד, כדי ליצור הפנינג לאומי שבו תהיה תחושה שאכפת לנו מהנושא.

משה בקר: לפני כן אומר:

משה בקר: אם ביום העצמאות שמנו דגש על כך שביום הזיכרון אחד הדברים שעלו הוא הקראת שמות הנופלים, אני לא מציע שזה יקרה בנושא הבטיחות בדרכים כדי שלא ליצור מצב של דיכאון לאומי כי מדובר בתאריכים סמוכים למדיי.

משה בקר: עם זאת, אבל אולי כדאי לקיים איזשהו טקס זיכרון – כמו זה של "יד לנקטפים" וארגונים אחרים – שבו יבליטו את מספר ההרוגים בתאונות הדרכים.

משה בקר: אנחנו מדברים היום על יותר מ-24 אלף הרוגים בתאונות דרכים במדינת ישראל.

משה בקר: כדאי לדבר גם על נושא נפגעי תאונות הדרכים, וזוהי הזדמנות להגיע לבתי חולים כמו בית לווינשטיין ומקומות נוספים.

משה בקר: נתחיל בכאב ובבעיה, ולאחר מכן נעבור לכיוונים שהם אקשן, שהולך כולו לכיוון של בטיחות בדרכים.

משה בקר: אם בתי הספר ילמדו את הנושא, הכל טוב ויפה.

משה בקר: לדעתי, הדרך הטובה ביותר לרתימת הציבור ליום הזה עוברת דרך השלטון המקומי.

משה בקר: זוהי הזדמנות לערב גם את ראשי הערים והיישובים ב-280 יישובים במדינת ישראל, כך שלכל אחד מהם תהיה תוכנית משלו ביישוב שלו בנושא הבטיחות בדרכים.

משה בקר: לדוגמה: קיום תחרות מקומית בשם "ראלי בטיחות בדרכים".

משה בקר: במסגרת התחרות הזאת תהיה תוכנית מובנית לבעלי רכב מקרב הציבור, עם מסלולי נהיגה מסוימים בהם המנצח הוא מי שעובר את המסלול בצורה הבטיחותית ביותר.

משה בקר: זהו כיוון אחד שאפשר לפתח.

משה בקר: כיוון אחר שאפשר לפתח באותו יום הוא עירובה של התקשורת.

משה בקר: היא בוודאי תחשוף ישיבת ממשלה, ישיבת כנסת ואירועים כאלה ואחרים.

משה בקר: עם זאת, חשוב מאוד שהיום הזה יהווה חשבון נפש לדיון מול הציבור ועם הציבור.

גלעד ארדן: זה ברור.

גלעד ארדן: מה שהתקשורת תעשה נתון לשיקול דעתה.

משה בקר: אני מציע להציע להם את הדבר.

משה בקר: זוהי הזדמנות למעורבות ציבורית.

משה בקר: אולי כדאי להנפיק לקראת היום הזה גלויה שתחולק לכל נהג.

משה בקר: כאשר הוא נתקל במפגע כלשהו, הוא ימלא את פרטיו ויעביר את הגלויה.

משה בקר: את כל אותן גלויות יאספו, והן יטופלו.

משה בקר: אלו הם הרעיונות וההצעות שיש לנו בנושא הבטיחות בדרכים.

גלעד ארדן: אני מקווה שגם יהיה מי שיטפל בכל הגלויות.

משה בקר: נקודת המוצא היא שבעקבות ועדת שיינין יהיה גם מי שיטפל.

גלעד ארדן: תודה.

גלעד ארדן: עמיר נאור, בבקשה.

עמיר נאור: ראשית, לשאלתך הראשונה: יום הבריאות הלאומי מתקיים בכל פעם בנושא אחר.

עמיר נאור: בשנת 2004 הנושא היה בטיחות בדרכים.

עמיר נאור: אני לא יודע איזה נושא ייבחר לשנים 2005 או 2006.

גלעד ארדן: אתה בטוח בכך?

גלעד ארדן: הבנתי שהם קבעו יום בנושא בטיחות בדרכים.

עמיר נאור: אני לא רוצה לומר לך שאני בטוח בכל מאת האחוזים, אבל -80% כן.

גלעד ארדן: אודה לך אם תבדוק את הנקודה הזאת בצורה יסודית מאוד.

גלעד ארדן: זה חשוב כיוון שחלק מהטענה שלי מתבססת על כך שזה נערך בכל העולם.

עמיר נאור: כחלק מהפעילות של הרשות הלאומית לבטיחות בדרכים בשיתוף הוועדה לטקסים ולסמלים, כבר בחודש יולי 2001 דנו בנושאים הללו, ועל בסיסם הכנו תוכניות אחדות.

עמיר נאור: התוכנית הרגילה היא תוכנית גדולה - ומיד אכנס בקצרה לתתי נושאים.

עמיר נאור: לאחר מכן אעביר לך מסמך מפורט יותר שיש לנו בענין הזה.

גלעד ארדן: חבל שלא מצאתם לנכון להעביר לי את המסמך הזה לפני הישיבה.

ולדימיר רובין: לא נעים לי לומר, אבל מתי לדעתך נודע לנו על הישיבה הזאת?

ולדימיר רובין: בערך מאתמול בצהריים.

לאה ורון: צריך להפנות את השאלות ללשכת שר התחבורה.

לאה ורון: לפי תקנות הכנסת, ההזמנה מופנית לשר, והוא זה שמודיע לנציגיו.

לאה ורון: אני מציעה שתשאלו בלשכת השר את הצוות למה מודיעים לכם מאוחר על הישיבות.

לאה ורון: חבל.

ולדימיר רובין: שאלנו יותר מפעם אחת, אבל זה לא המקום להוכיח את זה.

עמיר נאור: אחד הדברים שסוכמו בוועדה על דעתנו - ולא אכנס כרגע לעימות עם אף אחד - הוא למשל הצורך ביום בטיחות שייוחד על ידי הממשלה, ובתוכו יסונכרן כל הציבור הרחב, כולל מוסדות הציבור, לכל מבחר הפעיליות שהיינו רוצים לקיים.

עמיר נאור: היום שייקבע באותה שנה לא יכול להיות יום קבוע, כי פעם זה יכול ליפול על שבת וכן הלאה.

גלעד ארדן: אפשר לקבוע אותו באותו אופן שבו קובעים מועדי בחירות - וכפי שהציעה שרת החינוך: יום שלישי שיוצא בין 10 ביוני-17 ביוני.

עמיר נאור: כך למשל, בהצעה שלנו אנחנו מדברים על השבוע האחרון של מרץ ועל השבוע הראשון של אפריל.

גלעד ארדן: זה יכול לצאת גם בחופשת הפסח.

רחל רותם: פסח, יום העצמאות, יום השואה - זהו התאריך הגרוע ביותר שאפשר להציע.

אליעזר כהן: יש עומס אירועים בתאריך הזה.

עמיר נאור: אני יודע.

עמיר נאור: כבוד יושב ראש הוועדה, בחנו והסתכלנו, ואלו הם התאריכים.

גלעד ארדן: מה רע בחודש יוני?

עמיר נאור: בחודש יוני איבדת את השמיניסטים עם רשיונות הנהיגה החדשים.

עמיר נאור: הם אינם.

עמיר נאור: הם לא חוזרים לבית הספר אחרי חופשת הפסח.

עמיר נאור: שמשרד החינוך יגיד לי שאני טועה.

עמיר נאור: אחרי חופשת אפריל השמיניסים וחלק מהשביעיסטים לא חוזרים לבית הספר אלא לבחינות הבגרות.

עמיר נאור: אלו הם בעלי הרישיונות החדשים.

עמיר נאור: לא אכנס כרגע לפירוט כי עסקנו בענין ובדקנו אותו.

גלעד ארדן: אבל במרץ יש את הבעיה של פסח.

עמיר נאור: בין פורים לפסח.

עמיר נאור: נדמה לי שפסח יוצא השנה ב-27 באפריל, ואני מדבר על השבוע הראשון של חודש אפריל.

גלעד ארדן: אבל השנה היתה שנה מעוברת.

עמיר נאור: עוד ארבע שנים תהיה שוב שנה מעוברת.

עמיר נאור: אם תבדוק בשנה שעברה או בשנה הבאה - אפשר היה למצוא מועד מתאים בין פורים לפסח.

גלעד ארדן: אתה מציע ללכת לפי התאריך העברי.

גלעד ארדן: גב' רותם, מתי מתחילה חופשת הפסח?

רחל רותם: בח' בניסן.

גלעד ארדן: כלומר, שבוע לפני ליל הסדר.

גלעד ארדן: אם כך, אולי אפשר לקבוע את ראש חודש ניסן.

עמיר נאור: אין בעיה, אבל אנחנו מכוונים לאזור הזה פחות או יותר.

עמיר נאור: צריך לזכור שראש חודש ניסן יכול לצאת לפעמים ביום ששי או שבת.

גלעד ארדן: אם הוא יוצא בששי או שבת, מזיזים אותו ליום ראשון.

עמיר נאור: הייתי רוצה שהיום הזה יהיה גם יום שבו יש פעילות בכנסת ולא יום שבו אין כמעט אף אחד בכנסת.

עמיר נאור: גם זה חשוב.

גלעד ארדן: זה חייב להיות ביום שלישי.

גלעד ארדן: יום שלישי הוא יום שהכנסת יכולה להקדיש לאירועים.

גלעד ארדן: ייתכן שנקבע את יום שלישי, מיד לאחר ראש חודש ניסן.

עמיר נאור: אין לנו בעיה עם זה.

עמיר נאור: אנחנו רק מכוונים לאזור הזה - - -

גלעד ארדן: זה תמיד שבוע לפני?

רחל רותם: יום שלישי שאחרי ראש חודש ניסן יוצא יומיים לפני חופשת הפסח.

רחל רותם: חופשת הפסח מתחילה בח' בניסן.

גלעד ארדן: אם כך, אפשר לקבוע את יום שלישי שלפני ראש חודש ניסן.

רחל רותם: בנוסף, מתקיימים טיולים רבים בעונה הזאת.

רחל רותם: אני לא מסכימה לענין התיכונים.

רחל רותם: התיכונים באים לימי היערכות.

גלעד ארדן: נתקדם בדיון, ונחשוב על כך.

אליעזר כהן: אינסטינקטיבית, מבחינת הכנסת, אני בעד מושב חורף.

אליעזר כהן: זה לא חייב להיות קבוע במסמרות.

אליעזר כהן: במושב חורף יש זמן, אנשים עובדים.

גלעד ארדן: בראש חודש ניסן הכנסת בפגרה.

עמיר נאור: גם לגבי החורף יש לי בעיה - חלק מהאירועים מתקיימים בחוץ, כולל טקסים.

עמיר נאור: בחורף יש לנו בעיה לקיים דברים כאלה.

עמיר נאור: בהתאם לתוכנית - ואני שב ומציין שזה מגובה גם בהחלטות הוועדה שהוקמה לצורך הענין ועל ידי השר לענייני סמלים וטקסים.

עמיר נאור: פעולות מקדימות: הרשות הלאומית ומרכז ההסברה יפיקו קמפיין שיתחיל אחורנית.

עמיר נאור: מבחינת משרד החינוך, למשל, הוא מתחיל בתחרויות מקדימות של בתי ספר זמן רב לפני כן - האזורי, המחוזי, המרחבי - עד שהוא מגיע לפיינל פור.

לאה ורון: אלו תחרויות?

לאה ורון: אותן תחרויות עליהן דיבר ד"ר בקר?

עמיר נאור: אנחנו מדברים על הצעתה של שרת החינוך - פרס שרת החינוך ושר התחבורה - ששיאה יהיה ביום הבטיחות, שבו יחולקו הפרסים של שרת החינוך ושר התחבורה בענין הזה.

עמיר נאור: אנחנו קובעים את יום הפעילות ליום ששיאו יתקיים בכמה פעולות, אבל פעולות רבות יתבצעו גם לפני כן.

עמיר נאור: אתן דוגמה נוספת: צה"ל.

עמיר נאור: באותו שבוע שבו מתקיים יום הבטיחות תתקיים ביום שני ישיבת מטכ"ל, במהלכה ידבר הרמטכ"ל על נושא הבטיחות בדרכים.

עמיר נאור: ביום חמישי של אותו שבוע, מקריאים בכל בסיסי צה"ל את פקודת היום של הרמטכ"ל לפני שנוסעים הביתה - לקראת השישי-שבת של כל החברה שיוצאים הביתה.

עמיר נאור: זה מוסכם גם על צה"ל בענין הזה.

עמיר נאור: בנוסף, להפעיל כמובן גם את מנהיגי המגזר הערבי והחרדי - לקחת באותו זמן את הטיפול בענין הזה.

עמיר נאור: זה כולל הסברה.

עמיר נאור: הרשות הלאומית תפעל במקביל להפעיל את כל קציני הבטיחות ואת הניידות - את כל מה שיש בגופים ובחברות גדולות.

עמיר נאור: כך למשל: אגד ודן - כל החברות האלה ייכנסו באותו שבוע לפעילות, ששיאה יהיה ביום הלאומי.

עמיר נאור: רשמתי בקצרה ששה סעיפים בנושא הזה, ואעבור עליהם במהירות: (1) מליאת הכנסת תקיים דיונים בנושא הזה, ובאם אפשר תוגשנה גם הצעות חוק בכנסת באותו יום; (2) מערכות החינוך יערכו את האירועים ואת הפעילות בכל מוסד חינוך - החל מגן הילדים ועד התיכון.

עמיר נאור: חצי יום או רבע יום - לא משנה.

עמיר נאור: העיקר הוא שהוא יעסוק בנושא הבטיחות בדרכים.

גלעד ארדן: זה בדיוק מה שמשנה.

עמיר נאור: לפני כן מתקיימות כמובן הפעילויות האחרות שהם עושים בנושא הזה, פעילויות שאני מברך עליהן.

גלעד ארדן: רבע יום הם יכולים לעשות כל הזמן.

גלעד ארדן: מה זה רבע יום, שעה וחצי?

עמיר נאור: אני מתכוון לכך שפותחים את יום הלימודים בטקס על יום הבטיחות.

עמיר נאור: אחר כך כל מורה מדברת בכל כיתה על נושא הבטיחות בדרכים.

גלעד ארדן: לדעתי, כל היום צריך להיות מוקדש לכך.

עמיר נאור: אני לא יכול לחייב אותם.

עמיר נאור: הצעתי את זה - אני לא משרד החינוך.

עמיר נאור: לגבי משטרת ישראל: עלה רעיון עם אגף התנועה לבצע אכיפה מוגברת - לגייס את רוב המתנדבים באותו יום ולבצע אכיפה חיובית.

עמיר נאור: כלומר, לעצור את הנהג שעבר עבירה, להעיר לו על כך, ולתת לו דו"ח אזהרה.

עמיר נאור: זהו דו"ח על תנאי.

עמיר נאור: במסגרת הפעילות בכנסת, יתקיים בבוקר טקס חלוקת הפרס בכנסת של שרת החינוך ושר התחבורה.

עמיר נאור: שיאו של היום אמור להתקיים בבנייני האומה בירושלים, כאשר מוצע להעניק פרסים לרשויות מקומיות מצטיינות - כפי שהזכיר ד"ר בקר.

עמיר נאור: גם בנושא הזה צריך לקחת רברס ולקיים ברשויות המקומיות פעילות מקדימה של בדיקה כדי לעלות מהמועצות המקומיות, המועצות האזוריות, הערים הקטנות ועד--

גלעד ארדן: לכן אתם לוקחים כעת רכזים לנושאי הרשויות.

ולדימיר רובין: אנחנו מאוד רוצים לקחת אותם.

ולדימיר רובין: בינתיים אני עדיין לא רואה שלקחנו.

עמיר נאור: הפרסים יחולקו כמובן על פי קריטריונים וסכומים, וכן הלאה.

עמיר נאור: אנחנו מקווים שבמסגרת ההצעה שתוליך ותוביל, תהיה גם שורה בתקציב שתקבע.

עמיר נאור: אפשר לקצר או להרחיב את היריעה בהתאם לאותו תקציב באותה שנה.

עמיר נאור: אני מניח ומאמין שמנהל הרשות יציב גם תוספות כדי להגביר את הפעילויות.

עמיר נאור: אבל יש צורך בתקציב קבוע בתקציב המדינה.

עמיר נאור: אילן גרובסקי שייך לעמותת פעול"ה.

עמיר נאור: בישיבה נוכחים מספר נציגים של פעול"ה, וכמובן שהם משולבים יחד אתנו.

אילן גרובסקי: אני מבקש להצטרף לדבריו של מנכ"ל הרשות הלאומית לבטיחות בדרכים, ולברך אותך על קיומו של הדיון הזה.

אילן גרובסקי: אני חושב שהדיון הזה חשוב מאוד.

אילן גרובסקי: אני מייצג כאן גם את פורום פעול"ה בו אני חבר וגם את עמותת אור ירוק.

אילן גרובסקי: פורום פעול"ה העמיד את עצמו לרשותה של הרשות הלאומית לכל דבר שהם ירצו שנקדם ונפעל בתוכו.

אילן גרובסקי: אנחנו מביאים אתנו ניסיון משנה קודמת, ונשמח לעשות את דברם של אנשי המקצוע, ולהצטרף למהלך הזה שהציג כאן עמיר.

אילן גרובסקי: בענין הזה הייתי רוצה להוסיף שני דברים: ראשית, לגבי התאריך - הבנתי שיש הבנה מסויימת, לפיה ניתן לקיים את היום ב-7 ביוני השנה.

גלעד ארדן: בין מי למי היתה ההבנה?

אילן גרובסקי: בין נציגי פורום פעול"ה, לדעתי גם ליומנך.

גלעד ארדן: ממש לא.

אילן גרובסקי: בלא ספק לבית הנשיא.

אילן גרובסקי: אני מצטער על כך שאני לא סגור על זה לחלוטין, אבל שלומית תוכל להשלים את דבריי.

אילן גרובסקי: שנית, היינו רוצים להמליץ בפניכם לבחור בנושא של אחריות אישית כנושא של היום הזה השנה.

אילן גרובסקי: אנחנו חושבים שהנושא הזה הוא נושא ראוי.

אילן גרובסקי: למעשה, הוא מופנה לכל הורה ולכל בית אב במדינת ישראל, כמובן גם למקבלי החלטות ולרשויות המקומיות.

אילן גרובסקי: היינו רוצים להוסיף על הדברים שהציג כאן עמיר עצרת או כנס בכיכר.

אילן גרובסקי: התחלנו לבדוק עם עירית תל אביב, שמוכנה להעמיד את גני יהושע, את כיכר רבין ואת הספורטק לטובת הענין הזה.

אילן גרובסקי: היא מוכנה לקחת חלק גם בארגון.

אילן גרובסקי: לפני האירוע הזה או בסמוך לו, קיום של איזשהו מצעד של פלטפורמות שנוגעות לנושאים בטיחותיים.

אילן גרובסקי: זה דומה למדיי למה שעירית חולון עושה בעדלאידע שלה, ובין הנשיא, כמובן, כפי שציינתי בין השורות.

גלעד ארדן: ייתכן שצריך לקרוא לכל רשות לקיים בה אירוע ציבורי פומבי, שיאפשר לתושבים לקחת חלק.

גלעד ארדן: אולי זו תהיה גם דרך להפגין את החשיבות שהציבור מקנה לנושא, חשיבות שמקבלי ההחלטות אולי לא מבינים אותה כל כך עד היום.

גלעד ארדן: על פי הסקרים שאני רואה, הציבור מעוניין מאוד בטיפול בנושא הזה, אולי יותר מנושאים רבים אחרים הזוכים ליותר תשומת לב בהשוואה לנושא הזה.

גלעד ארדן: אני מודאג מאוד לגבי התאריך - אני שומע שוב שפורום פעול"ה קובע גם השנה מועד בלא לתאם אתי, כפי שהוא עשה בשנה שעברה.

אילן גרובסקי: זאת הצעה.

אילן גרובסקי: אני לא יודע להכריז על התאריך הזה בצורה חלוטה.

אילן גרובסקי: אני מצטער - יורי לא יכול היה להגיע לכאן בסדר היום השבועי שלא.

אילן גרובסקי: הוא יתבקש לבדוק את זה פעם נוספת מיד לאחר שאצא מכאן.

גלעד ארדן: ייתכן שפורום פעול"ה רוצה לעבוד מול הנשיא בלבד.

גלעד ארדן: אני מכבד את זה - הנשיא הוא בכל זאת האישיות הראשונה במדינת ישראל.

גלעד ארדן: אבל הנשיא גם יצטרך אחר כך להגיש כאן הצעות חוק.

גלעד ארדן: אני מקווה שאתם מבינים את זה.

גלעד ארדן: מה לגבי נושא השמיניסטים והשביעיסטים שהוזכר כאן קודם?

אילן גרובסקי: היציאה שלהם לבחינות הבגרות מקרינה על כך כמובן.

גלעד ארדן: בלית ברירה, בדיוק בשל חוסר תיאום בין פעול"ה לביני, קיבלתי בשנה שעברה את היום שהם הכתיבו, וכל הניסיונות שלי להביא לכנסת את הדור הצעיר בתקופה הזאת עלו בתוהו.

גלעד ארדן: הצלחנו לגרד מספר לא מספק.

גלעד ארדן: אני חושב שזה פספוס גדול, כי גילאי י"א וי"ב הם אולי קהל היעד החשוב ביותר מבחינת היום הזה והעלאת המודעות לנושא.

גלעד ארדן: למה משרד החינוך הסכים למועד הזה, גב' רותם?

רחל רותם: אנחנו ניסינו לחבר את היום הזה עם אירוע אחר שיש לנו - פרס שרת החינוך והתרבות ושר התחבורה לבתי ספר מצטיינים.

רחל רותם: את הפרס הזה אפשר לתת רק בסוף השנה, כי זה פרס שניתן לבתי ספר שפועלים כמה שנים.

רחל רותם: זאת איננה תחרות.

רחל רותם: במשך שנה מבקרות ועדות מחוזיות וארציות בבתי הספר.

רחל רותם: אנחנו יכולים לקיים את הטקס רק בסוף השנה, וקבענו אותו לתחילת חודש יוני.

רחל רותם: עם זאת, החיבור בין הטקס הזה לבין יום הבטיחות איננו קדוש, ואפשר להפריד.

רחל רותם: מבחינתנו זה היה טוב, כי ליום הזה לא היה תוכן ממלכתי.

רחל רותם: שוב - אין לנו בעיה אם זה יופרד.

רחל רותם: אם מדברים על תאריך, אני בעד החורף.

רחל רותם: מרץ הוא חודש הטיולים, פגרת הכנסת ודברים רבים נוספים.

רחל רותם: אגב, לחורף יש מסר מצוין של היראות ונראות ומחזירי אור.

רחל רותם: בחורף אין הרבה מאוד אירועים.

רחל רותם: אולי צריך לחשוב על התקופה שבין חנוכה לפורים.

גלעד ארדן: מתי השביעיסטים והשמיניסטים מסיימים?

רחל רותם: בערך בחודש מרץ.

רחל רותם: אפשר להביא אותם תמיד, כי אם אתה עושה להם יום מרוכז במתמתיקה - הם יבואו גם באפריל.

רחל רותם: השאלה היא מה אתה עושה להם.

רחל רותם: אם אתה רוצה להגיע לראש וללב שלהם, אולי תקופת החורף מתאימה.

גלעד ארדן: החורף מציב בעיה מבחינת קיום אירועים ציבוריים בחוץ.

רחל רותם: זה נכון.

רחל רותם: אגב, חלק מהאירועים המוזכרים הם לא על דעתנו.

רחל רותם: אני מציעה לוותר על ראלי ברחוב.

רחל רותם: במקום הרעיון הזה הייתי מכריזה על תחרות בין הרשויות ביום הזה על סימון מעברי חציה ועל סימון שלטי חוצות.

ברוך כוכבי: מעברי חציה הורגים אופנוענים.

רחל רותם: לגבי יום זיכרון: אני ממליצה שזה לא יהיה יום זיכרון.

רחל רותם: אני חושבת שיש לנו מספיק ימי זיכרון להרוגים.

רחל רותם: אני חושבת שלעובדה שקבענו יום זיכרון להרוגי המלחמות יש סיבה חינוכית נכונה.

גלעד ארדן: לא היתה הצעה להפוך את היום הזה ליום זיכרון; היתה הצעה לקיים טקס זיכרון במסגרת היום הזה.

עמיר נאור: על ידי עמותת "יד לנקטפים".

עמיר נאור: היא תקיים את הטקס הזה - הם חלק מהענין.

רחל רותם: אני מציעה לחשוב על זה - - - כפי שעולה גם ממכתבה של השרה שקיבלתם, אנחנו בעד מסרים חיוביים, מסרים שיש מה לעשות אתם.

גלעד ארדן: אתם לא לוקחים תלמידים לבית לווינשטיין?

רחל רותם: לא.

רחל רותם: אנחנו לא בעד.

יעקב אדלר: אני רופא בין יתר התעסוקות שלי, ואני עוסק גם באורתופדיה, שיקום וכן הלאה.

יעקב אדלר: עסקתי בכך שנים רבות מאוד.

יעקב אדלר: בזמנו ערכנו ניסוי על נהגים בצבא – לקחנו אותם לבתי החולים, הראינו להם את הנפגעים ושוחחנו עם הנפגעים.

יעקב אדלר: במשך מספר שנים ניסינו לעקוב אחרי הענין, והגענו למסקנה שאין כל תועלת בענין הזה.

יעקב אדלר: אף אחד לא רואה את עצמו מעורב בענין הזה, וכל אחד אומר לעצמו - לי זה לא יקרה.

יעקב אדלר: לכן כל התועלת באמת זניחה.

עמיר נאור: בצורה הזאת הורידו את תאונות הדרכים בצבא ב-80%.

גלעד ארדן: יכול להיות שפרסומאים במדינות מסוימות עורכים סקרים אחרים, אבל אתה מודע לכך שהזעזוע - - - אבל זה לא הנושא שעומד לדיון.

רחל רותם: אם הנושא עולה, אני מבקשת להעיר: מחקרים מוכיחים שאין תועלת בהבאה לבית חולים.

רחל רותם: לעומת זאת, מפגש של אחד-על-אחד כן משפיעים.

רחל רותם: לכן אנחנו כן מביאים נפגעי תאונות דרכים לבית הספר.

רחל רותם: גם ביום הזה אפשר לעשות את זה.

רחל רותם: אני תומכת מאוד ברעיון, לפיו יתקיים ביום הזה הפנינג יישובי - להביא את ההורים לבית הספר, להביא את מגן דוד אדום, את המשטרה ולקיים יום הפנינג יישובי.

רחל רותם: אין לנו התנגדות לכך שהיום הזה יפתח חודש לאומי.

רחל רותם: יש בעיה עם חודש לאומי - אנחנו יודעים מה קורה בחודש שבו קורות בו תאונות - - -

גלעד ארדן: לא שמעתי כאן הצעה כזאת.

רחל רותם: זה צריך להיות מלווה בפעילויות הסברה רבות בתקשורת, כמובן.

רחל רותם: אנחנו מוכנים לכך גם מבחינה חינוכית וגם מבחינת שיתוף הפעולה עם כולם.

רחל רותם: רצינו שזה יהיה עם פרס שרת החינוך, אבל זאת לא חובה.

גלעד ארדן: לאחר חופשת הפסח תלמידי כיתות י"א חוזרים ללימודים עד 20 ביוני?

רחל רותם: כן, בוודאי.

גלעד ארדן: תלמידי כיתות י"ב חוזרים לימים מרוכזים.

גלעד ארדן: האם יש מניעה שמשרד החינוך ידאג לתאם את קיומו של אחד הימים המרוכזים, בהם הם חוזרים, ביום הבטיחות בדרכים?

רחל רותם: אין שום מניעה.

גלעד ארדן: אם כך, אני חושב שאזור סוף מאי כן יכול לבוא בחשבון.

גלעד ארדן: נבדוק את לוח השנה ונראה איך אנחנו עושים את זה כך שזה בוודאות יוצא לאחר חופשת הפסח.

גלעד ארדן: נקבע את זה לפי התאריך העברי שאיננו יום העצמאות, לא יום השואה ולא יום ירושלים.

שלומית זילברברג: אני רוצה להעיר הערה לגבי התאריך.

שלומית זילברברג: לפני כן, אני רוצה לחדד את ההצעה שהעלה אילן ביחס לקביעת נושא האחריות האישית כנושא הנבחר לשנה זו.

שלומית זילברברג: היא יכולה ללכת בכל שדרות הציבור, וגם להנהגה, הנושאת גם היא באחריות.

שלומית זילברברג: בנוסף לכך, אחת ההצעות שהועלו היא קיומו של משפט ציבורי, שישודר גם בטלוויזיה, ולקבוע בכל שנה מוקד אחר למשפט.

גלעד ארדן: מי הנאשם?

שלומית זילברברג: אני לא יודעת.

שלומית זילברברג: אני לא מעורבת בנושא הזה, אבל אני יודעת שההצעה הזאת עלתה בשנה שעברה ולא מומשה, ומנסים לקיים אותה עכשיו.

שלומית זילברברג: לגבי התאריך: אני רואה את נושא יום הבטיחות הלאומי בטווח הארוך מאוד, ולא בטווח של השנה-שנתיים.

שלומית זילברברג: אם יתחילו השנה מגני הילדים ומדי שנה המסרים האלה יודגשו, יופנמו ויפורסמו, אנחנו מקווים שעד שהם יגיעו לכיתות י"א וי"ב הדברים יהיו מופנים כמו שצריך.

שלומית זילברברג: לכן לא צריך להתחשב רק בנקודה הזאת.

שלומית זילברברג: המחשבה שהובילה לקביעת היום הזה בתחילת חודש יוני נבעה גם מכך שנגמרו כל האירועים, החגים והמועדים, ובעיקר משום שזה לקראת החופש הגדול.

שלומית זילברברג: חודשי חופשת הקיץ הם חודשיים נוראיים להרבה משפחות ולהרבה ילדים – כיוון שהילדים בחופשה.

שלומית זילברברג: מבחינת פורום פעול"ה ומבחינת "אנשים באדום" - חלק גדול מהפעילים הם הורים שכולים ומשפחות שכולות - חשוב היה לחזור ולהדגיש ולחדד את הדברים לקראת היציאה לחופשה.

שלומית זילברברג: אם תהיה פעילות נפרדת לצעירים בגיל רכישת רישיון הנהיגה - בנוסף ובנפרד - אני חושבת שזה לא צריך להפריע לקיים את היום הזה בראשית חודש יוני.

עמיר נאור: אני רק רוצה להגיד שהרשות הלאומית התייחסה למרץ 2006 כי לא היינו מציעים את חודש מרץ 2005.

עמיר נאור: לגבי השנה הנוכחית - וחבר הכנסת כהן העלה את הנקודה - בהחלט אפשר לבצע השנה חלק מהדברים, זאת בלא להיכנס כרגע לתאריך שייקבע השנה.

עמיר נאור: גם כדי להתגלח וכדי שבשנה הבאה נוכל לקיים את זה בתאריך שייקבע.

גלעד ארדן: המנכ"ל כבר אמר לי בשנה שעברה את הדברים שאתה אומר.

גלעד ארדן: הגילוח כבר היה בשנה שעברה.

ולדימיר רובין: מה שהיה נכון בשנה שעברה כמעט נכון גם לגבי השנה.

ולדימיר רובין: אני מקווה שבשנה הבאה זה לא יהיה.

עמיר נאור: יש לי כמה ילדים בגילאים המתאימים – ליום מרוכז במתמתיקה הילדים יגיעו.

עמיר נאור: ליום כזה - אני לא בטוח שהשמיניסטים יגיעו.

גלעד ארדן: ד"ר רותם אמרה שבאותם ימים מרוכזים בנושא מתמתיקה לקראת הבגרות יקיימו חצי יום בנושא הבטיחות בדרכים.

גלעד ארדן: כך לילדים לא תהיה ברירה אלא להגיע.

עמיר נאור: הילדים חכמים יותר מכפי שאנחנו חושבים.

עמיר נאור: אתה קרוב יותר לגיל הזה.

גלעד ארדן: אני יכול להציע להם איך לעשות את זה - מקיימים את המחצית הראשונה של היום בנושא הבטיחות בדרכים, ומי שלא ישתתף בו לא יהיה רשאי להשתתף במחצית השניה.

עמיר נאור: אני מציע לקבל את היום שהוצע כאן, כי הבנתי שהוא כבר מתואם עם בית הנשיא.

ברוך כוכבי: אני רוצה להזכיר שחלק ממשתמשי הדרך הם רוכבי רכב דו גלגלי - אופנוע - ואסור שיום הבטיחות יתעלם מהסוג הזה של משתמשי הדרך.

ברוך כוכבי: אני רוצה להזכיר שנושא האחריות האישית חשוב במיוחד אצל רוכבי רכב דו גלגלי, ולהציע שמועדון האופנועים הישראלי בשיתוף שאר הגורמים בתחום כלי הרכב הדו גלגלי - אולי מ.מ.ס.י ואולי ארגונים אחרים - יארגנו עם השר או במסגרת אירוע כדי להעלות את המודעות גם בקרב הרוכבים עצמם וגם בקרב שאר משתמשי הדרך.

ברוך כוכבי: כל תאריך שייקבע מקובל.

ברוך כוכבי: בנוגע לנושא מעברי החציה שעלה כאן:

ברוך כוכבי: חלילה לנו מביצוע פעולות בעלות השלכה שלילית מאוד על בטיחות כמו סימון מעברי חציה באופן שבו נהוג היום.

ברוך כוכבי: יש דרך לפתור את זה.

גלעד ארדן: מצד שני, אם אין בכלל מעברי חציה - - -

ברוך כוכבי: יש פתרון.

גלעד ארדן: אנחנו מכירים את הפתרון.

ברוך כוכבי: זו רק שאלה של כסף.

ברוך כוכבי: השאלה היא האם תאונות הדרכים באמת עולות כסף או לא.

ברוך כוכבי: אם הן לא עולות כסף, אפשר להשתמש בצבע הזה.

ברוך כוכבי: אם באמת יש להן מחיר, מן הסתם היו מאמצים מזמן את הפתרונות הטכנולוגיים שישנם.

צפריר מויסה: אנחנו מקבלים בברכה את יום הבטיחות, כפי שאנחנו מקדמים בברכה כל פעילות שתסייע לנו בהורדת עקומת התאונות.

צפריר מויסה: השנה יש לנו בעיה כי זה יוצא בחודש יוני - קצת לפני ההתנתקות.

צפריר מויסה: כך שקשה לנו לראות מעכשיו כמה נוכל לתת ליום הזה מבחינתנו.

צפריר מויסה: סביר להניח שרוב הכוח יהיה באימונים או בפעילות, שעלולה לקרות לקראת ההתנתקות, כמו חסימות צירים.

גלעד ארדן: אבל אי אפשר לוותר מראש על כל דבר.

גלעד ארדן: אם יהיו פעילויות שיחבלו במאמצים שלכם להשתתף בצורה מלאה ביום הזה, אני חושב שהציבור יגלה הבנה.

גלעד ארדן: אבל אי אפשר לשחרר מראש את משטרת ישראל מכל דבר בגלל ההיערכות להתנתקות.

צפריר מויסה: לא אמרתי זאת, ולא ניסינו להתחמק.

גלעד ארדן: אתם לא תוציאו הודעה שאי אפשר לדווח על גניבות בחודש יוני, למשל, כי אתם עסוקים בהתנתקות.

גלעד ארדן: לא שזה עוזר היום אם מישהו מדווח, אבל נניח תיאורטית שהייתם מטפלים.

משה בקר: דבר אחר יכול לקרות: אם יהיו עסוקים עם יום הבטיחות לא יעשו התנתקות.

גלעד ארדן: הדבר היחיד שעדיין נותן לי סיכוי לחשוב שאולי לא תהיה התנתקות הוא שהמשטרה צריכה לעשות אותה.

גלעד ארדן: אמרתי את הדברים בצחוק, אל תיעלב.

גלעד ארדן: אני לא מדבר על אגף התנועה, אבל אם יטפלו בזה כמו שמטפלים בפריצה לבית, אני לא יודע אם תהיה התנתקות.

צפריר מויסה: אני עדיין חייב להגן על כבוד המשטרה, ולומר שהמשטרה נותנת את מה שהיא יכולה במסגרת כוח האדם.

צפריר מויסה: אם תוטל עליה ההתנתקות היא תטפל בה כמו שצריך וכמו שמצפים ממנה.

גלעד ארדן: בכל זאת, איך אתם רואים - - -

צפריר מויסה: אנחנו מקבלים בברכה.

גלעד ארדן: התפקיד שלכם הוא לא לקבל בברכה.

גלעד ארדן: אני מבקש שתציע לי תוכן מבחינתכם.

צפריר מויסה: אין לנו תוכניות קונקרטיות.

צפריר מויסה: אני יכול לציין דברים שעשינו בשנה שעברה.

גלעד ארדן: לשם כך הזמנו אתכם, כדי שתציעו תוכניות.

צפריר מויסה: אנחנו כאן כדי לקבל רעיונות.

צפריר מויסה: בשנה שעברה חילקנו פליירים וספרים של יורם כהן "תבונת הנהיגה".

צפריר מויסה: לשם כך יש צורך בתקציב, שבדרך כלל מגיע מהרשות.

צפריר מויסה: עם מה שנקבל נוכל לעבוד.

צפריר מויסה: כדי לדעת מה אנחנו יכולים לעשות, אנחנו צריכים לדעת מה אנחנו מקבלים.

גלעד ארדן: האם אין לכם רעיונות לפעילות שאינה כרוכה בכסף, בנוסף לתקציב אגף התנועה?

צפריר מויסה: עמיר ציין את דוח האזהרה.

צפריר מויסה: יש לנו בעיה עם דוח אזהרה כיוון שדוחות אזהרה ניתנים בתנאים מסוימים, ולא לכל נהג.

צפריר מויסה: כלומר, אם נהג יעבור עבירה חמורה, גם אם נרצה מאוד לא נוכל לתת לו דוח אזהרה.

משה בקר: יש לי הצעה: היום הזה יוכל להיות יום "השוטר עם הפרח".

משה בקר: באותו יום תתפסו נהגים שנוהגים כמו שצריך--

גלעד ארדן: ד"ר בקר, הרשות להתפרץ בוועדות שמורה לחברי הכנסת בלבד.

גלעד ארדן: תן לי ליהנות מהזכות היחידה.

גלעד ארדן: הדברים שאתה אומר מוזרים מאוד.

גלעד ארדן: אתם מבלבלים את הציבור.

גלעד ארדן: יום אחד אתה קורא בראיון שראש אגף התנועה אומר כי הוא ינחה שלא לתת יותר דוחות על נסיעה במהירות מסויימת.

גלעד ארדן: מצד שני, אתה אומר שזו בעיה גדולה מאוד לתת דוח אזהרה.

גלעד ארדן: אז הוא ינחה באותו יום לתת דוח אזהרה.

צפריר מויסה: לא הבנת נכון את דבריי, ואסביר: דוחות אזהרה הם דוחות מיוחדים מאוד, הניתנים בתנאים מסויימים בלבד, כמו: נהג שנוהג חמש שנים לפחות, והעבירה שהוא עשה היא לא עבירה מסוימת חמורה מאוד.

גלעד ארדן: מי מנחה מה נכנס לגדר של אותן עבירות מסוימות מאוד?

גלעד ארדן: ראש האגף יכול להחליט, כפי שהוא החליט פתאום ביום אחד כי עבירות שבגינן נתנו דוחות עד היום--

צפריר מויסה: אם מדובר ביום אחד, הוא יכול להחליט באופן עקרוני.

צפריר מויסה: אני לא יודע אם יש טעם לעשות את זה ביום אחד - לקבל החלטה לפיה נהג שעקף על פס לבן וסיכן חיים יקבל דוח אזהרה.

צפריר מויסה: אני באופן אישי חושב שזה פסול.

גלעד ארדן: אתה קצין המחקר.

גלעד ארדן: חשבתי שאתם תבואו לכאן ותגידו מה כן; לא שאנחנו נציע לך, ואתה תגיד לי מה אתה פוסל ומה לא.

צפריר מויסה: אנחנו באנו לשמוע רעיונות.

צפריר מויסה: כמשטרה אנחנו די מוגבלים במתן חסות לימים כאלה.

צפריר מויסה: אנחנו גוף משטרתי.

גלעד ארדן: לא ביקשתי חסות.

גלעד ארדן: ביקשתי לשמוע תוכן.

גלעד ארדן: אכיפה היא פן אחד.

גלעד ארדן: המשטרה עושה גם הסברה - מדובר כאן ביום שהוא במהותו הסברתי.

גלעד ארדן: זהו יום של הסברה, של חיזוק המודעות של הציבור ושל הוספת ידע לציבור.

גלעד ארדן: במסגרת המגע שלכם עם הציבור הרחב, איך אתם יכולים לצקת תוכן מבחינת המשטרה לאותו יום?

צפריר מויסה: לדוגמה, חלוקת פליירים.

צפריר מויסה: אם הרשות יכולה לאפשר פלייר מסוים עם מסר חשוב מאוד, השוטרים הם הראשונים--

גלעד ארדן: עזוב כרגע את השאלה מי יאפשר את הפלייר.

צפריר מויסה: אם נקבל דבר כזה, נוכל לחלק אותו.

צפריר מויסה: גם רעיון חלוקת הצמידים האדומים יכולים להיות רעיון טוב.

גלעד ארדן: נציג מ.מ.ס.י, בבקשה.

יונתן גורל: היות שאנחנו מחוברים למספר ארגונים בינלאומיים שמתעסקים באופן אינטנסיבי מאוד בנושא הזה באירופה, בארצות הברית ובעולם בכלל ולפרסומים של האו"ם, ניסיתי לעבור על הפעילויות שנעשו במדינות השונות בשנה שעברה במסגרת יום הבריאות.

יונתן גורל: אני רוצה להעיר כאן בסוגריים בנוגע לדברים של עמיר: בדקתי, ובפרסום של האו"ם מופיע שארגון הבריאות העולמי מקיים את יום הבריאות העולמי מדי שנה בתחילת חודש אפריל.

יונתן גורל: בשנה שעברה - שנת 2004 - הוא החליט להקדיש את היום הזה לנושא הבטיחות בדרכים.

יונתן גורל: אם כן, כפי שאני מבין מכאן, הדברים שאמר עמיר הם נכונים.

ולדימיר רובין: ועדיין אנחנו חייבים תשובה, ונעביר אותה.

יונתן גורל: קראתי על פעילות שמאוד מצאה חן בעיניי: בהולנד החליטו לתת ליום הזה מוטו, בשם: Respect Among the Roadusers, כלומר, "כבוד בין משתמשי הדרך".

יונתן גורל: הם ביקשו לשים דגש על האופן שבו אנחנו רוצים להגן במיוחד על האוכלוסיות הפגיעות יותר בכל נושא תאונות הדרכים – הולכי רגל, ילדים קטנים וכדומה, עם כל מני דגשים מסביב.

יונתן גורל: אני לא מציע לעשות בדיוק את אותו הדבר אצלנו, אבל אני מציין את הדבר כרעיון שיכול לתת השראה לפעילות: הם הפיקו תוכנית טלוויזיה בשעת השיא בערב, תוכנית שהיו לה שיעורי צפיה בלתי רגילה.

יונתן גורל: הם הושיבו באולפן כמה קבוצות, ובאותו זמן ביקשו מהצופים בבית למלא את שאלות המבחן שהם הציגו להם, וכמובן יענו ב-SMS - - -

גלעד ארדן: אתה לא רואה מספיק טלוויזיה כי כבר עשו את זה כאן.

יונתן גורל: לא ראיתי את זה בנושא של הבטיחות בדרכים.

יונתן גורל: בנוסף, הם קיימו סימולציה של מבחן נהיגה מעשי, ובין לבין הם קיימו כל מני מחוות במסגרת אותו מוטו של כבוד בין משתמשי הדרך.

יונתן גורל: כך למשל, הם לקחו משורר הולנדי שהעניק פרחים לקבוצה שפעלה רבות במשך השנה למען הנושא של בטיחות בדרכים.

יונתן גורל: הרעיון הזה, שמקובל על כולם, לעשות את זה במסגרת של איזשהו הקשר לשוני חיובי של "יום לאומי לבטיחות בדרכים" ולא בנוסח של "מאבק בתאונות הדרכים" הוא באמת רעיון טוב מאוד.

גלעד ארדן: תודה.

גלעד ארדן: ד"ר אדלר, בבקשה.

יעקב אדלר: הייתי רוצה שכולנו נתאחד בקביעת מטרות היום הזה - מה למעשה אנחנו רוצים להשיג ביום הזה?

יעקב אדלר: יש כאן הרבה מאוד רעיונות ומחשבות, אבל מהי באמת המטרה?

יעקב אדלר: הייתי רוצה שבתום המבצע הזה יהיה איזשהו מדד - האם באמת השגנו את מה שרצינו להשיג; האם גדלה המודעות; האם השתפרה ההתנהגות של הנהגים בכבישים.

יעקב אדלר: כל הדברים האלה חייבים להיות חלק מאותו יום שאנחנו רוצים להקדיש לנושא הבטיחות בדרכים.

גלעד ארדן: ברגע שבו מישהו יציע לנו את האופן שבו ניתן למדוד את זה, נשמח מאוד.

יעקב אדלר: אני משוכנע שאנשים שעוסקים בהתנהגות של ציבורים יוכלו לתת איזושהי דרך - - - איך אנשים תופסים את המסר שהם קיבלו.

יעקב אדלר: ה-ultimate proof יהיה ירידה בתאונות הדרכים.

יעקב אדלר: אני לא מציע שהמשטרה לא תקיים פעילות באותו יום, כי אם זה יוודע לציבור יהיה קטל גדול יותר באותו יום וימשיכו להשתולל בכבישים.

יעקב אדלר: נושא ההתחייבות האישית הוא נושא חשוב ביותר, לדעתי.

יעקב אדלר: לא הצלחנו להגיע לכל הנהגים בארץ כדי שיתחייבו באופן אישי לשנות את התנהגותם.

יעקב אדלר: זהו הכישלון של כל המערכות.

יעקב אדלר: הכישלון השני של המערכות הוא למעשה חוסר מחוייבות מצד הממשלה לבצע את הדברים שהיא התחייבה לבצע.

יעקב אדלר: גם כאן צריך לדרוש מממשלת ישראל להתחייב בפני הציבור שאותם הדברים שלא נעשו עד היום הזה יבוצעו.

יעקב אדלר: הקביעה הזאת בהחלט יכולה לעמוד לביקורת בציבור אם לא יבצעו אותה.

יעקב אדלר: אבל לא שמענו באופן ברור מאוד מראש ממשלת ישראל התחייבות לכך שהמלחמה בתאונות הדרכים תקבל עדיפות ראשונה.

גלעד ארדן: לא באת לכנס של "יום ירוק"?

גלעד ארדן: שם הוא אמר את זה.

יעקב אדלר: הוא אמר את זה מספר פעמים בכנסים שונים - שמעתי את זה.

גלעד ארדן: העובדה שראש הממשלה הזה אוהב לומר את הדברים שלו בכנסים ולא בצורה המקובלת, את זה אנחנו לא יכולים לקבוע לו.

יעקב אדלר: כאן לא מדובר בענין של הצהרה בלבד; זה ענין של קביעה כי הממשלה תתן לכך עדיפות.

יעקב אדלר: לעדיפות הזאת יש תחומים רבים מאוד - לא מדובר רק בתשתית וכולי אלא בעיקר בהתנהגות של האנשים.

עמיר נאור: הצעה למשטרה: באותו יום אפשר שכל שוטרי התנועה - הסיירים והמתנדבים, כולם - נמצאים החל מהבוקר על מעברי החציה בקרבת בתי הספר בבוקר ובצהרים.

גלעד ארדן: זה בתנאי שבמחוז שלהם לא לקחו אותם לצרכים אחרים, כפי שכותבים לי בעילום שם כל מני שוטרים מהמחוזות.

עמיר לאור: לכן אמרתי - לא רק שוטרי התנועה, אלא גם הסיירים והמתנדבים.

עמיר לאור: את כולם יגייסו באותו יום - מהשעה 7:30-8:30, אחר כך בצהריים ובמהלך כל אותו היום.

גלעד ארדן: פתאום הציבור יראה שוטרים ברחובות?

גלעד ארדן: הוא יהיה המום?

גלעד ארדן: חשבתי שתציע קרטונים.

צפריר מויסה: הקרטונים דווקא מוכחים את עצמם.

צפריר מויסה: לא מדובר בקרטון אלא בסוג מסוים של פלסטיק.

גלעד ארדן: האם השימוש בהם נמשך?

צפריר מויסה: כן.

צפריר מויסה: אחת גנבו, אחת ריסקו לרסיסים קטנים מאוד.

צפריר מויסה: במקרה ביצעתי את הבדיקה: לקחנו קטע כביש מסוים - כביש 1 – ומדדנו מהירויות.

גלעד ארדן: אתם חייבים לגוון את התנוחה של הקרטון, כי כשאתה מזהה את התנוחה אתה כבר מבין שזה קרטון.

צפריר מויסה: יש שני סוגים וצילום שונה.

צפריר מויסה: אני יכול לומר לך חד משמעית: ברגע שבו שמנו את דמות הדמי הזאת, המהירות ירדה בצורה דרסטית עד לרגע שבו הורדנו אותה.

צפריר מויסה: בסך הכל זה מוכיח את עצמו יפה מאוד, ונמשיך.

גלעד ארדן: כמה עולה כל קרטון כזה?

צפריר מויסה: הדגמים האלה עלו כ-2,500 ש"ח.

ספי דיין: שמי ספי דיין, מזכיר איגוד קציני הבטיחות.

גלעד ארדן: בלא ספק, זה חייב להיות בשיתוף.

גלעד ארדן: באותו יום יהיה צריך להיות איזשהו מערך הדרכה ארצי- - -

זהר גרינברג: שמי זהר גרינברג, מועדון האופנועים הישראלי.

גלעד ארדן: אני מניח שהם יתאימו את עצמם ליום הלאומי שייקבע.

גלעד ארדן: אנחנו לא נוכל להתאים את עצמנו ליום הרכיבה על אופניים.

זהר גרינברג: שנית, ציבור התלמידים בבתי הספר הוא ברובו ציבור שאיננו נוהג - תלמידים מקבלים רישיונות נהיגה בגילאים מבוגרים.

זהר גרינברג: עם זאת, הם חשופים יותר לנושא של אופניים, רולרבליידס וסקייטבורדס.

זהר גרינברג: יש גם מי שהולכים ברגל.

זהר גרינברג: הדבר הזה צריך לעבור תיקון.

זהר גרינברג: צריך לבדוק את האפשרות לשלב במסגרת בתי הספר פעילות באותו יום שנוגעת לראיה של התלמידים ולאו דווקא לראיה של המבוגרים.

גלעד ארדן: חבר הכנסת כהן, בבקשה.

אליעזר כהן: מכל הרעיונות שעלו, מצא חן בעיני רעיון הפעילות במועצות העיורניות.

אליעזר כהן: בהמשך לדבריו של הדובר האחרון - גם נושא ההפריה הדדית בין הורים-ילדים-מועצות-משטרה מקומית.

אליעזר כהן: כל ההשתקשקות הזאת בנושא באותו יום חשובה יותר.

אליעזר כהן: אנחנו מדברים המון, אבל השאלה היא מה אנחנו עושים.

אליעזר כהן: וזו עשיה בשטח.

אליעזר כהן: זה מוצא חן בעיני.

אליעזר כהן: שנית, חבר הכנסת גלעד ארדן מינה אותה לוועדת משנה - זו שלי עוסקת אופנועים, בדו גלגלי ובכלי רכב כבדים.

אליעזר כהן: בשבועיים הקרובים אני מקיים דיון ראשון בוועדת המשנה שלי, ואני מבקש מכל מי שיש לו חומרים לשלוח אליי.

אליעזר כהן: ביקשתי חומר מנהגי האופנועים, אבל אני פונה ומבקש לקבל חומר לגבי משאיות, נהגים עייפים ונהגים פורעים שיש להם הרבה מאוד עבירות תנועה במשאיות.

אליעזר כהן: אני מעוניין לקבל חומרים לפני הישיבה.

לאה ורון: לא מדובר בוועדת משנה של ועדת המשנה.

גלעד ארדן: היא רוצה שתדגיש מדובר בוועדת משנה של השדולה.

אליעזר כהן: סליחה, זו היתה טעות שלי: זאת איננה ועדת משנה ועדת הכלכלה אלא ועדת משנה של השדולה של גלעד ארדן.

אליעזר כהן: הכוונה העיקרית שלי לעזור לו בכך שנקיים דיון עם האנשים הנוגעים בדבר.

אליעזר כהן: אני אאסוף עבורו אינדקס בנושא של בטיחות באופנועים ובטיחות במשאיות.

אליעזר כהן: אני רוצה לתפוס במיוחד את הנהגים הפושעים האלה, שעושים 30, 40 ו-50 עבירות - לא עבירות מהירות כמו עבירות הנוגעות לתאונות ולפגיעות.

אליעזר כהן: אני רוצה לאסוף נתונים לגבי נהגים שנוהגים 20 שעות ביממה, לגבי עייפות בנהיגה, לגבי נהגים מועדים לפורענות, ולהציגם בפני היושב ראש.

גלעד ארדן: תודה.

גלעד ארדן: ולדימיר, בבקשה.

ולדימיר רובין: צריך לזכור שהנושא הזה של יום הבטיחות הלאומי עדיין כרוך בתקציב.

ולדימיר רובין: אם רוצים לעשות אותו רחב, נצטרך תקציב.

ולדימיר רובין: חד וחלק.

גלעד ארדן: מעבר לתקציב הראשון שדיברת עליו?

ולדימיר רובין: אני מציין את זה כעובדה - - -

גלעד ארדן: ראשית, ברור שכל מי שנמצא כאן מכיר בצורך של הנושא ובחשיבותו.

גלעד ארדן: לאור זאת, אני מבקש לעשות שני דברים: (א) אני אשב אחר כך עם חבר הכנסת כהן וננסה לגבש יום מוסכם אותו נציע לממשלה.

גלעד ארדן: אני מקווה שהיום הזה יתאים גם לשנה הזאת.

גלעד ארדן: אם לא, אין לי ענין לריב עם היום שאתם מצאתם לשנה הזאת.

גלעד ארדן: עם זאת, אני מעדיף שזה כן יעוגן כבר כיום קבוע החל משנה זו; (ב) בנוסף, נעביר את פרוטוקול הישיבה הזאת בצירוף ההמלצות שלנו לוועדת השרים לסמלים וטקסים בראשות השר דני נווה.

גלעד ארדן: אני מקצה כעת שבוע נוסף לכל מי שנמצא כאן, שמעונין לעשות מקצה שיפורים ולהגיש לי מסמך מכתב כדי שנכניס את התוכן שלו וכדי שגם הוא יוגש לוועדת השרים לסמלים וטקסים.

גלעד ארדן: במסמך יוכל מי שמעוניין לפרט את האופן שבו הוא רואה את היום הזה והצעות נוספות ביחס לתכנים נוספים במסגרת שלו ובמסגרות אחרות.

גלעד ארדן: כל הנוכחים כאן הם בעלי מקצוע מנוסים, ואנחנו מוכנים לקבל כל רעיון והצעה בנושא הזה.

גלעד ארדן: אני מניח שאשתתף בדיון בוועדת השרים לסמלים וטקסים, ואוכל לייצג את הרעיונות שלכם.

גלעד ארדן: אני שב ומודה לכם, ומקווה שזה יצליח.

גלעד ארדן: תודה רבה, הישיבה נעולה.